Liviu Dragnea a făcut declarații de presă, la scurt timp după ce moțiunea de cenzură împotriva Guvernului a fost respinsă. Liviu Dragnea a spus că ,,mâine va fi adoptată OUG privind reforma fiscală” într-o nouă ședință de Guvern. Amintim că astăzi a mai avut loc o ședință de Guvern, la care a participat și președintele Klaus Iohannis.

,,Da, mâine va fi adoptată (n.r. OUG). Au mai fost nevoie de reglaje privind formulările. Prevederile principale rămân aceleași. Cu pilonul II nu se va întâmpla nimic rău”, a declarat Dragnea.

Liderul PSD a mai spus că această OUG ,,va da posibiltatea economiei românești să se dezvolte, nu să rămână captivă unor traderi”: ,,În partea a doua a anului viitor, vrem ca prețurile să scadă. Am citit reacții și răspunsuri din partea multora, inclusiv mari companii. Îi avertizez să înceteze să mai amenințe statul român sau să-l șantajeze. Statul nu este sat fără câini și nu este la cheremul companiilor. OUG are în vedere o situație mai bună din punct de vedere al aprovizionării cu energie, cât și pentru uzul casnic al cetățenilor”.

Dragnea nu a vrut să comenteze prăbușirea bursei de ieri: ,,Este un subiect în care vă sugerez să nu intrați. Pe noi ne interesează să nu se prăbușească economia, nu bursa. Măririle de prețuri anunțate de alții aveau în vedere prăbușirea economiei. Cei care extrag gazele, cei ce le intermediază, traderii care pun 25% la preț, nu pot rămâne indiferenți pentru statul român. Nu se poate. Combinat cu un joc pe piața bancară, ar fi însemnat să rămânem indiferenți”.

,,OMV Petrom voalat a amenințat că diminuează producția de gaze. Cu tot respectul, să înceteze oricine să mai amenințe statul. Toți care pierd bani critică. N-am auzit pe nimeni să ridice problema că poate ROBOR-ul n-are o justificare serioasă, fiind un joc între bănci. Nu v-ați pus problema de ce cresc prețurile, tarifele la gaze și energie electrică. Dați-mi exemple cum influențează statul inflația! Aduceți argumente, cum îmi cereți mie. Cât la sută din inflație au reprezentat creșterile salariale? Cel mai mult sunt creșterile de prețuri nejustificate”, a mai spus el.

De asemenea, întrebat dacă vor putea fi retrași banii care s-au acumulat deja la Pilonul II,

liderul PSD a spus că încă se poartă discuții în Guvern, dar că nu se va întâmpla acest lucru: ,, Nu. Au rămas să discute în guvern azi și mâine să vadă care e cea mai bună variantă ca fondurile de pensii să rămână în continuare. Sunt mai multe variante de lucru, cert este că nu mai poate fi păstrat acecl procent, comision pe care aceste societăți îl pun pe Pilonul II”.

OUG privind reforma fiscală a fost amplu criticată în spațiul public. De asemenea, ziua de ieri a fost marcată de o scădere majoră a acțiunilor băncilor la bursă, pe fondul îngrijorărilor privind noile măsuri fiscale. Bursa de la București a închis ziua cu o scădere de peste 11%, una dintre cele mai mari scăderi la nivel global. Băncile și companiile energetice au fost cele mai afectate.

Alte declarații ale lui Liviu Dragnea:

Adoptăm OUG, apoi vin explicațiile. OUG trebuie să stea vreo șase luni în dezbatere? De aia e de urgență? E ca OUG dată de Prună și Cioloș, și pe aia ați criticat-o la fel de mult.

Iohannis azi la ședință s-a făcut de râs, orice om se poate face de râs cum vrea. Nu avea ce să caute acolo pentru că n-a spus de ce vrea să meargă la sedință, analizând punctele X și Y, că are niște propuneri. A fost doar să citească ce i-au scris consilierii, să facă poze și să plece. Președintele nu poate bloca ordonanțe, premierul decide dacă se aprobă sau nu. Puteți să-mi spuneți de ce a fost acolo?

Eu nu-l primeam nici în curtea Guvernului. Ai tupeu să mergi așa la o ședință de guvern? Cum poți să ai așa tupeu? După ce că războinicii luminii s-au făcut de râs cu moțiunea lor, s-a făcut și el de râs. El dă raportu cu ce discută prin Europa? Dăncilă ar trebui să meargă la Consiliul European, nu Iohannis. Este ipocrizie de la un capăt la altul.

Ce face Iohannis dacă vrem să dăm OUG? Dă cu ciocanu? Dă cu microfonu, fură scaunele pe acolo? Cum poate să blocheze cineva întreg la cap o ședință de guvern?

Amnistia și grațierea este o obsesie. Pentru presă, pentru Opoziție, pentru Filote, pentru Iohannis, pentru străini. Sunt atât de multe abuzuri în România, sentințe prin care sunt trimiși oameni la pușcărie pe probe nelegale, cu șantaje și amenințări. Este legitimă solicitarea de a se găsi o soluție.

Nu am rezerve să vorbesc despre amnistie. În România trebuie un moment zero. Nu se poate continua cu aceste nedreptăți care afectează drepturile fundamentale. Că va fi această OUG de amnistie, nu mă opun. Curtea Supremă de Justiție a României, cu completuri nelegale, nu contează. Protocoale nelegale, nu contează. Oare nu contează, nu sunt importante?

Pentru PSD este obsesia de a face dreptate până la capăt. Vom face lucrul acesta! Eu nu sunt în Guvern, asta m-a împiedicat în ultimii doi ani să îndrept aceste nedreptăți.

Iohannis are informații proaste, cel de la SRI somează. Dacă se ia după surse că dăm amnistia până la 15 ianuarie, e prost informat. Dacă păzești Guvernul, ai o problemă.